title: Решение 2014/383/ОВППС на Съвета от 23 юни 2014 година за удължаване на мандата на специалния представител на Европейския съюз в Афганистан

text:
               24.6.2014

               BG

               Официален вестник на Европейския съюз

               L 183/60

         РЕШЕНИЕ 2014/383/ОВППС НА СЪВЕТА
   от 23 юни 2014 година
   за удължаване на мандата на специалния представител на Европейския съюз в Афганистан
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 33 и член 31, параграф 2 от него,
   като взе предвид предложението на върховния представител на Съюза по въпросите на външните работи и политиката на сигурност,
   като има предвид, че:

               (1)

               На 22 юли 2013 г. Съветът прие Решение 2013/393/ОВППС (1) за назначаване на г-н Franz-Michael SKJOLD MELLBIN за специален представител на Европейския съюз (СПЕС) в Афганистан. Мандатът на СПЕС изтича на 30 юни 2014 г.

               (2)

               Мандатът на СПЕС следва да бъде удължен с още 8 месеца.

               (3)

               СПЕС ще изпълнява мандата в обстановка, която може да се влоши и да възпрепятства постигането на целите на външната дейност на Съюза, установени в член 21 от Договора,

         ПРИЕ НАСТОЯЩОТО РЕШЕНИЕ:
   Член 1
   Специален представител на Европейския съюз
   Мандатът на г-н Franz-Michael SKJOLD MELLBIN като СПЕС в Афганистан се удължава до 28 февруари 2015 г. Съветът може да реши да прекрати предсрочно мандата на СПЕС въз основа на оценка на Комитета по политика и сигурност (КПС) и по предложение на върховния представител на Съюза по въпросите на външните работи и политиката на сигурност (ВП).
   Член 2
   Цели на политиката
   СПЕС представлява Съюза и подпомага постигането на целите на политиката на Съюза в Афганистан в тясна координация с представителите на държавите-членки в Афганистан. По-специално СПЕС:

               а)

               допринася за изпълнението на съвместната декларация ЕС — Афганистан и на стратегията на ЕС за Афганистан за периода 2014—2016 г., и когато е уместно, Споразумението за сътрудничество за партньорство и развитие между ЕС и Авганистан;

               б)

               подкрепя политическия диалог между Съюза и Афганистан;

               в)

               подкрепя решаващата роля, която Организацията на обединените нации (ООН) има в Афганистан, като се стреми по-специално да допринася за по-добрата координация на международната помощ, и насърчава прилагането на комюникетата от конференциите в Бон, Чикаго и Токио, както и на съответните резолюции на ООН.

         Член 3
   Мандат
   За да изпълни мандата си, в тясно сътрудничество с представителите на държавите членки в Афганистан, СПЕС:

               а)

               изразява становищата на Съюза относно политическия процес и събитията в Афганистан;

               б)

               поддържа тесни контакти със съответните афганистански институции и подкрепя тяхното развитие, по-специално правителството и парламента, както и органите на местната власт. Следва да се поддържат контакти и с други афганистански политически групи и участници в процесите в Афганистан, по-специално съответни участници на гражданското общество;

               в)

               поддържа тесни контакти със съответните международни и регионални заинтересовани страни в Афганистан, особено със специалния представител на генералния секретар на ООН и висшия граждански представител на Организацията на Северноатлантическия договор, както и с други ключови партньори и организации;

               г)

               дава становище относно напредъка при изпълнението на целите на съвместната декларация ЕС — Афганистан, стратегията на ЕС за Афганистан за периода 2014—2016 г., Споразумението за сътрудничество за партньорство и развитие между ЕС и Авганистан и комюникетата от конференциите в Бон, Чикаго и Токио, по-специално в следните области:

                           —

                           развитие на капацитета на гражданските структури, особено на поднационално равнище,

                           —

                           добро управление и създаване на институции, необходими за съществуването на правовата държава, по-специално на независима съдебна власт,

                           —

                           реформи в избирателната система,

                           —

                           реформи на сектора за сигурност, включително укрепване на съдебните институции, националната армия и полицейските сили, и по-специално развиване на службите на гражданската полиция;

                           —

                           насърчаване на растежа, по-специално чрез селското стопанство и развитието на селските райони,

                           —

                           зачитане на международните задължения на Афганистан в областта на правата на човека, включително зачитане на правата на малцинствата и правата на жените и децата,

                           —

                           зачитане на демократичните принципи и принципите на правовата държава,

                           —

                           насърчаване участието на жените в публичната администрация, гражданското общество и мирния процес в съответствие с Резолюция 1325 на Съвета за сигурност на ООН,

                           —

                           спазване на международните задължения на Афганистан, включително сътрудничеството в международната борба с тероризма, незаконния трафик на наркотици, трафика на хора и разпространението на оръжия, включително за масово унищожение, и свързаните с тях материали,

                           —

                           съдействие за предоставянето на хуманитарна помощ и организираното завръщане на бежанците и вътрешно разселените лица, както и

                           —

                           засилване на ефективността на присъствието и дейностите на Съюза в Афганистан и съдействие за съставянето на редовните годишни доклади относно изпълнението на стратегията на ЕС за Афганистан за периода 2014—2016 г., поискани от Съвета;

               д)

               участва активно в местните координационни форуми, като например Съвместния съвет за координация и наблюдение, като предоставя изчерпателна информация на държавите-членки, които не участват в тези форуми, относно взетите на тези равнища решения;

               е)

               дава становище относно участието и позициите на ЕС на международни конференции, посветени на Афганистан;

               ж)

               участва активно в насърчаването на регионалното сътрудничество чрез съответни инициативи, включително процеса от Истанбул и Конференцията за регионално икономическо сътрудничество за Афганистан (RECCA);

               з)

               допринася за изпълнението на политиката на Съюза за правата на човека и насоките на ЕС за правата на човека, по-специално по отношение на жените и децата в засегнатите от конфликти области, в частност като наблюдава и реагира на събитията във връзка с това;

               и)

               предоставя по целесъобразност подкрепа за приобщаващ и ръководен от афганистанските власти мирен процес, който да доведе до политическо решение, съответстващо на договорените на конференцията в Бон „ограничителни линии“.

         Член 4
   Изпълнение на мандата
   1.   СПЕС отговаря за изпълнението на мандата, като действа под ръководството на ВП.
   2.   КПС поддържа тесни връзки със СПЕС и е основното му звено за контакт със Съвета. КПС предоставя стратегически насоки и политически указания на СПЕС в рамките на неговия мандат, без да се засягат правомощията на ВП.
   3.   СПЕС работи в тясна координация с Европейската служба за външна дейност (ЕСВД) и компетентните ѝ отдели.
   Член 5
   Финансиране
   1.   Референтната сума, предназначена за покриване на свързаните с мандата на СПЕС разходи за периода от 1 юли 2014 г. до 28 февруари 2015 г., възлиза на 3 760 000 EUR.
   2.   Управлението на разходите се извършва в съответствие с процедурите и правилата, приложими към общия бюджет на Съюза.
   3.   Управлението на разходите подлежи на договор между СПЕС и Комисията. СПЕС се отчита пред Комисията за всички разходи.
   Член 6
   Формиране и състав на екипа
   1.   В рамките на своя мандат и предоставените финансови средства СПЕС отговаря за формирането на екип. В екипа се включват експерти по конкретни въпроси на политиката в съответствие с изискванията на мандата. СПЕС своевременно и редовно предоставя на Съвета и Комисията информация за състава на екипа.
   2.   Държавите-членки, институциите на Съюза и ЕСВД могат да предлагат командироването на служители, които да работят със СПЕС. Възнаграждението на тези командировани служители се поема съответно от държавата-членка, имащата отношение институция на Съюза или ЕСВД. Експертите, командировани от държавите-членки в институциите на Съюза или в ЕСВД, могат също да бъдат командировани за работа със СПЕС. Договорно наетите членове на международния персонал трябва да са граждани на държава-членка.
   3.   Всички командировани служители остават под административното ръководство на изпращащата държава-членка, изпращащата институция на Съюза или ЕСВД и изпълняват задълженията си и действат в интерес на изпълнението на мандата на СПЕС.
   Член 7
   Привилегии и имунитети на СПЕС и на персонала на СПЕС
   Привилегиите, имунитетите и допълнителните гаранции, необходими за изпълнението и безпрепятственото провеждане на мисията на СПЕС и членовете на неговия персонал, се договарят с приемащата държава в зависимост от случая. За тази цел държавите-членки и Комисията оказват изцяло необходимото съдействие.
   Член 8
   Сигурност на класифицираната информация на ЕС
   СПЕС и членовете на неговия екип спазват принципите и минималните стандарти за сигурност, установени с Решение 2013/488/ЕС на Съвета (2).
   Член 9
   Достъп до информация и логистична подкрепа
   1.   Държавите-членки, Комисията и Генералният секретариат на Съвета гарантират достъпа на СПЕС до всяка информация от значение за него.
   2.   Делегациите на Съюза и/или държавите-членки, в зависимост от случая, осигуряват логистична подкрепа в региона.
   Член 10
   Сигурност
   В съответствие с политиката на Съюза относно сигурността на персонала, разположен извън Съюза за оперативни нужди съгласно дял V от Договора, СПЕС предприема всички разумно приложими мерки, съобразени с неговия мандат и обстановката от гледна точка на сигурността в географския регион, за който отговаря, за сигурността на целия персонал под прякото ръководство на СПЕС, по-специално като:

               а)

               изготвя конкретен план за сигурност въз основа на насоките от ЕСВД, който включва специфични физически, организационни и процедурни мерки за сигурност, уреждащи управлението на безопасното придвижване на персонала към и в рамките на географския район, както и управлението на инциденти, свързани със сигурността, и който включва план на мисията за действие при извънредни обстоятелства и за евакуация;

               б)

               гарантира, че целият персонал, разположен извън Съюза, е застрахован за висок риск съобразно условията в географския район;

               в)

               гарантира, че всички членове на екипа на СПЕС, които се разполагат извън Съюза, включително местно наетият персонал, са преминали подходящо обучение за сигурност преди или непосредствено след пристигането си в географския район, въз основа на степента на риск, определена за този район;

               г)

               гарантира, че се изпълняват всички приети препоръки, направени в резултат на извършените редовни оценки на сигурността, и представя на ВП, Съвета и Комисията писмени доклади относно тяхното изпълнение, както и относно други свързани със сигурността въпроси, в рамките на доклада за напредъка и доклада за изпълнението на мандата.

         Член 11
   Докладване
   СПЕС представя редовни доклади на ВП и КПС. При необходимост СПЕС докладва също така пред работните групи на Съвета. Редовните доклади се разпространяват чрез мрежата COREU. СПЕС може да представя доклади и пред Съвета по външни работи. В съответствие с член 36 от Договора СПЕС може да участва в информирането на Европейския парламент.
   Член 12
   Координация
   1.   СПЕС допринася за единството, съгласуваността и ефикасността на действията на Съюза и спомага за съгласуваното използване на всички инструменти на Съюза и действия на държавите-членки с цел да бъдат постигнати целите на политиката на Съюза. Действията на СПЕС се координират с тези на Комисията, както и с делегацията на Съюза в Пакистан. СПЕС провежда редовни брифинги за мисиите на държавите-членки и делегациите на Съюза.
   2.   На място се поддържат тесни връзки с ръководителите на делегациите на Съюза и с ръководителите на мисии на държавите-членки. Те полагат всички възможни усилия, за да съдействат на СПЕС при изпълнението на мандата му. СПЕС предоставя политически насоки на местно равнище на ръководителя на полицейската мисия на ЕС в Афганистан (EUPOL AFGHANISTAN). СПЕС и командващият гражданските операции се консултират взаимно според необходимостта. СПЕС установява контакти и сътрудничество с други международни и регионални организации на място.
   Член 13
   Съдействие по отношение на претенциите
   СПЕС и членовете на неговия персонал съдействат за предоставяне на необходимите елементи за отговор на претенциите и задълженията, възникнали във връзка с предходни мандати на СПЕС в Афганистан, и оказват административна помощ и достъп до съответните преписки за тази цел.
   Член 14
   Преглед
   Изпълнението на настоящото решение и неговата съгласуваност с други действия на Съюза в региона подлежи на редовен преглед. До края на ноември 2014 г. СПЕС представя пред ВП, Съвета и Комисията изчерпателен доклад за изпълнението на мандата.
   Член 15
   Влизане в сила
   Настоящото решение влиза в сила от датата на приемането му.
   Прилага се считано от 1 юли 2014 г.

      Съставено в Люксембург на 23 юни 2014 година.

            За Съвета

            Председател

         C. ASHTON

      (1)  ОВ L 198, 23.7.2013 г., стр. 47.

      (2)  Решение 2013/488/ЕС на Съвета от 23 септември 2013 г. относно правилата за сигурност за защита на класифицирана информация на ЕС (ОВ L 274, 15.10.2013 г., стр. 1).


title: Решение на Комисията от 12 февруари 2016 година за създаване на експертната група по проблемите на фалшифицирането на еврото

text:
               13.2.2016

               BG

               Официален вестник на Европейския съюз

               C 58/5

         РЕШЕНИЕ НА КОМИСИЯТА
   от 12 февруари 2016 година
   за създаване на експертната група по проблемите на фалшифицирането на еврото
   (2016/C 58/06)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като има предвид, че:

               (1)

               В Решение (ЕС) 2015/512 на Комисията (1) се предвижда, че генерална дирекция „Икономически и финансови въпроси“ („генералната дирекция“) отговаря за задачите, свързани с изготвянето на законодателни и регулаторни инициативи от страна на Комисията, с цел защита на еврото срещу фалшифициране, и за осигуряване на подкрепа посредством обучение и техническа помощ. С цел да се гарантира ефективната и последователна защита на еврото Комисията се нуждае от експертните знания на специалисти в рамките на консултативен орган.

               (2)

               Поради това е необходимо да бъде създадена експертна група в областта на защитата на банкнотите и монетите в евро срещу фалшифициране, както и да се определят нейните задачи и структура.

               (3)

               Групата следва да съдейства на Комисията при подобряването на условията за цялостната защита на еврото, въз основа на законодателни инициативи за укрепване на предотвратяването и борбата с фалшифицирането, както и при прилагането на Регламент (ЕС) № 331/2014 на Европейския парламент и на Съвета (2). Групата трябва също така да установи тясно и редовно сътрудничество с националните компетентни органи, Комисията, Европейския научно-технически център (ЕТНЦ), създаден с Решение 2003/861/ЕО на Съвета (3), Европейската централна банка (ЕЦБ) и Европол.

               (4)

               Групата следва да се състои от експерти от компетентните органи на държавите членки, ЕТНЦ, ЕЦБ и Европол.

               (5)

               Следва да се предвидят правила за оповестяване на информация от страна на членовете на групата.

               (6)

               Личните данни следва да се обработват в съответствие с разпоредбите на Регламент (ЕО) № 45/2001 на Европейския парламент и на Съвета (4).

               (7)

               Целесъобразно е да се определи срок за прилагането на настоящото решение. Комисията ще прецени своевременно необходимостта от евентуално удължаване на посочения срок,

         ПРИЕ НАСТОЯЩОТО РЕШЕНИЕ:
   Член 1
   Предмет
   С настоящия документ се създава Експертна група по проблемите на фалшифицирането на еврото (ЕГПФЕ) към Комисията.
   Член 2
   Задачи на ЕГПФЕ
   ЕГПФЕ има следните задачи:

               а)

               да съдейства на Комисията при изготвянето на законодателни предложения, делегирани актове или политически инициативи за защита на банкнотите и монетите в евро срещу фалшифициране;

               б)

               да установи тясно и редовно сътрудничество между компетентните органи на държавите членки, Комисията, ЕТНЦ, ЕЦБ и Европол, с цел да се гарантира ефективна и съгласувана защита на еврото;

               в)

               да обменя информация и да установи добри практики за предотвратяване на фалшифицирането на еврото, за борба с фалшифицирането на банкноти и монети, както и за въздействието на фалшифицирането на пари за нуждите на стратегическия анализ;

               г)

               да предоставя на Комисията съвети и експертни знания във връзка с прилагането на законодателството на Съюза, програмите и политиките на Съюза, по-специално по отношение на Регламент (ЕС) № 1338/2001 (5);

               д)

               да обсъжда прилагането на Регламент (ЕО) № 331/2014.

         Член 3
   Консултации
   Комисията може да се консултира с ЕГПФЕ по въпроси, свързани с цялостната защита на еврото на основание на законодателни инициативи, с цел засилване предотвратяването и борбата с фалшифицирането (6).
   Член 4
   Членство и назначаване
   1.   Членовете на ЕГПФЕ са компетентните органи на държавите членки, ЕТНЦ, ЕЦБ и Европол.
   2.   Членовете информират Комисията за определените от тях представители.
   3.   Личните данни се събират, обработват и публикуват в съответствие с Регламент (ЕО) № 45/2001.
   Член 5
   Дейност
   1.   Компетентната служба на Комисията назначава председателя на ЕГПФЕ
   2.   В специални случаи представителят на Комисията може да покани експерти извън ЕГПФЕ със специфични знания по въпрос от дневния ред, за да участват в работата на групата на ad hoc основа. Освен това представителят на Комисията може да даде статут на наблюдатели на физически лица, организации съгласно правило 8, параграф 3 от хоризонталните правила за експертните групи (7), и на страни кандидатки.
   3.   Членовете на ЕГПФЕ и техните представители, както и поканените експерти и наблюдатели спазват задълженията за опазване на професионалната тайна, определени в Договорите и в правилата за тяхното прилагане, както и правилата за сигурност на Комисията относно защитата на класифицирана информация на ЕС, установени в решения (ЕС Евратом) 2015/443 (8) и (ЕС Евратом) 2015/444 (9). При неспазване на тези задължения Комисията може да предприеме съответните мерки.
   4.   Събранията на ЕГПФЕ се провеждат в сгради на Комисията. Комисията осигурява секретарските услуги.
   5.   ЕГПФЕ приема свой процедурен правилник въз основа на стандартния процедурен правилник за експертните групи.
   6.   Комисията публикува всички документи, свързани с дейностите, осъществявани от ЕГПФЕ, включително дневния ред, протоколите от заседанията и представените от участниците материали, като ги включва в Регистъра на експертните групи към Комисията и други подобни органи или чрез електронна препратка от регистъра към специален уебсайт, където се намират тези документи. Съответните документи не се публикуват в случаите, при които оповестяването на документ би застрашило защитата на обществен или частен интерес, както е определено в член 4 от Регламент (ЕО) № 1049/2001 на Европейския парламент и на Съвета (10).
   Член 6
   Разходи за заседанията
   1.   Участниците в дейностите на ЕГПФЕ не получават възнаграждение за услугите, които предоставят.
   2.   Пътните и дневните разходи на участниците в дейностите на групата се възстановяват от Комисията в съответствие с действащите в Комисията разпоредби.
   3.   Тези разходи се възстановяват в рамките на наличните бюджетни кредити, отпуснати по годишната процедура за разпределение на ресурсите.
   Член 7
   Приложимост
   Настоящото решение се прилага от датата на приемането му до 31 декември 2025 г.

      Съставено в Брюксел на 12 февруари 2016 година.

            За Комисията

         Pierre MOSCOVICI

            Член на Комисията

      (1)  Решение (ЕС) 2015/512 на Комисията от 25 март 2015 г. за изменение на Решение 1999/352/ЕО, ЕОВС, Евратом за създаване на Европейска служба за борба с измамите (ОВ L 81, 26.3.2015 г., стр. 4).

      (2)  Регламент (ЕС) № 331/2014 на Европейския парламент и на Съвета от 11 март 2014 г. за създаване на програма за обмен, помощ и обучение за защита на еврото срещу фалшифициране (програма „Перикъл 2020“) и за отмяна на решения 2001/923/ЕО, 2001/924/ЕО, 2006/75/ЕО, 2006/76/ЕО, 2006/849/ЕО и 2006/850/ЕО (ОВ L 103, 5.4.2014 г., стр. 1).

      (3)  Решение 2003/861/ЕО на Съвета от 8 декември 2003 г. за анализа и сътрудничеството относно фалшивите монети в евро (ОВ L 325, 12.12.2003 г., стр. 44).

      (4)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).

      (5)  Регламент (ЕО) № 1338/2001 на Съвета от 28 юни 2001 г. за определяне на необходимите мерки за защита на еврото срещу фалшифициране (ОВ L 181, 4.7.2001 г., стр. 6).

      (6)  Както е посочено в член 12 от Регламент (ЕО) № 1338/2001 на Съвета.

      (7)  C(2010) 7649 окончателен.

      (8)  Решение (ЕС, Евратом) 2015/443 на Комисията от 13 март 2015 г. относно сигурността в Комисията (ОВ L 72, 17.3.2015 г., стр. 41).

      (9)  Решение (ЕС, Евратом) 2015/444 на Комисията от 13 март 2015 г. относно правилата за сигурност за защита на класифицираната информация на EC (ОВ L 72, 17.3.2015 г., стр. 53).

      (10)  Регламент (ЕО) № 1049/2001 на Европейския парламент и на Съвета от 30 май 2001 г. относно публичния достъп до документи на Европейския парламент, на Съвета и на Комисията (ОВ L 145, 31.5.2001 г., стр. 43).


title: Решение на Надзорния орган на ЕАСТ № 110/15/COL от 8 април 2015 година с което се обявява за несъвместима допълнителната помощ в размер на 16 млн. NOK от Innovation Norway за Finnfjord AS (Норвегия) [2016/905]

text:
                  9.6.2016

                  BG

                  Официален вестник на Европейския съюз

                  L 152/47

            РЕШЕНИЕ НА НАДЗОРНИЯ ОРГАН НА ЕАСТ
      № 110/15/COL
      от 8 април 2015 година
      с което се обявява за несъвместима допълнителната помощ в размер на 16 млн. NOK от Innovation Norway за Finnfjord AS (Норвегия) [2016/905]

         [неповерителна версия]
          (*)

      НАДЗОРНИЯТ ОРГАН НА ЕАСТ („ОРГАНЪТ“),
      като взе предвид Споразумението за Европейското икономическо пространство („Споразумението за ЕИП“), и по-специално член 61 и протокол 26,
      като взе предвид Споразумението между държавите от ЕАСТ за създаване на Надзорен орган и Съд („Споразумението за Надзорен орган и Съд“), и по-специално член 24,
      като взе предвид протокол 3 към Споразумението за Надзорен орган и Съд („протокол 3“), и по-специално член 7, параграф 5 от част II,
      като има предвид, че:
      I.   ФАКТИ

      1.   Процедура

                  (1)

                  През 2011 г. на дружеството Finnfjord AS („Finnfjord“) бе предоставена държавна помощ в размер на 175 млн. NOK от Схемата за енергиен фонд (вж. по-долу) за изграждането на система за оползотворяване на енергия в завода му за производство на феросиликон. Отпускането на помощта бе одобрено от Органа с Решение № 39/11/COL (1).

                  (2)

                  След обсъждания, предхождащи уведомлението, започнали през ноември 2012 г., норвежките органи с писмо от 26 юни 2013 г. уведомиха за допълнителната помощ за Finnfjord от Innovation Norway („IN“) съгласно член 1, параграф 3 от част I на протокол 3 (2). Това е мярката, която е предмет на настоящото решение.

                  (3)

                  С писмо от 5 юли 2013 г. (3) Органът поиска допълнителна информация от норвежките органи. Норвежките органи отговориха с писмо от 19 август 2013 г. (4). С писмо от 28 август 2013 г. (5) Органът отправи ново искане за информация. Норвежките органи отговориха с писмо от 18 септември 2013 г. (6). С писмо от 13 ноември 2013 г. (7) Органът уведоми норвежките органи, че е приел Решение № 445/13/COL за откриване на официална процедура по разследване по отношение на мярката, за която е отправено уведомление.

                  (4)

                  С електронно писмо от 21 февруари 2014 г. (8) норвежките органи представиха мнението си по отношение на решението. На 10 април 2014 г. след продължителни обсъждания с норвежките органи и Finnfjord относно поверителната информация решението бе публикувано в Официален вестник на Европейския съюз и Притурката за ЕИП. (9) Finnfjord беше единствената трета страна, която представи мнение (10). С писмо от 13 май 2014 г. (11) мнението бе препратено до норвежките органи. С писмо от 6 юни 2014 г. (12) норвежките органи представиха мнение относно мнението на третата страна. С електронно писмо от 25 септември 2014 г. (13) Finnfjord представи допълнително мнение. С електронно писмо от 8 октомври 2014 г. (14) Органът поиска допълнителна информация от Finnfjord. Finnfjord отговори с електронни писма от 24 и 27 октомври 2014 г. (15). С писмо от 27 октомври 2014 г. (16) допълнителното мнение и информация бяха препратени на норвежките органи. Норвежките органи отговориха с писмо от 12 ноември 2014 г. (17). Между ноември 2014 г. и януари 2015 г. Органът имаше неофициални контакти по електронната поща и по телефон с норвежките органи и Finnfjord.

            2.   Мярката, за която е отправено уведомление — безвъзмездна помощ в размер на 16 млн. NOK

                  (5)

                  Предложената мярка, за която е отправено уведомление, представлява пряка безвъзмездна помощ в размер на 16 млн. NOK от IN за Finnfjord. Тя е предназначена да покрие частично увеличението на разходите по проекта от [680—720] млн. NOK на [приблизително 800] млн. NOK.

                  (6)

                  С писмо от 10 декември 2012 г. IN уведоми Finnfjord за своето решение да предостави мярката, за която е отправено уведомление.

            3.   Заеми от IN и SNN

                  (7)

                  IN обясни, че Finnfjord се нуждае от допълнителни [80—95] млн. NOK, за да завърши проекта за оползотворяване на енергия. Това означава, че 16-те млн. NOK покриват само част от увеличението на разходите.

                  (8)

                  В същото време освен предвидената пряка безвъзмездна помощ в размер на 16 млн. NOK за Finnfjord IN отпусна на Finnfjord и заем от 18 млн. NOK. Към този момент Finnfjord вече е взело заем от IN в размер на 100 млн. NOK във връзка със същия проект. Органът не е бил уведомен за нито един от заемите. IN счита, че те са били отпуснати при пазарни условия и следователно не включват държавна помощ по смисъла на член 61, параграф 1 от Споразумението за ЕИП.

                  (9)

                  Заедно със заема от IN в размер на 18 млн. NOK Finnfjord обезпечи заем в размер на [45—60] млн. NOK от финансовата институция SpareBank 1 Nord-Norge („SNN“). Съществуващите заеми на Finnfjord от SNN във връзка с проекта възлизат общо на [300—325] млн. NOK.

                  (10)

                  В обобщение пряката безвъзмездна помощ в размер на 16 млн. NOK и двата заема в размер на 18 млн. и [45—60] млн. NOK покриват увеличението на разходите в размер на [80—95] млн. NOK.

            4.   Innovation Norway („IN“)

                  (11)

                  IN е публично образувание, създадено със Закона за Innovation Norway. (18) То е собственост на държавата Норвегия чрез Министерството на местното самоуправление и регионалното развитие (51 %) и на всички 19 норвежки областни органа (49 %). IN се финансира с публични средства.

            5.   Enova SF („Enova“)

                  (12)

                  Enova SF („Enova“) е държавно предприятие (19), което е изцяло собственост на държавата Норвегия чрез Министерството на петрола и енергетиката. То отговаря за управлението на Схемата за енергиен фонд, която представлява схема за държавна помощ за насърчаване на опазването на околната среда, одобрена от Органа с решения № 125/06/COL (20) и № 248/11/COL. (21) Enova се финансира с публични средства.

                  (13)

                  Съгласно Схемата за енергиен фонд Enova организира конкурси за помощ, при които спечелилите проекти са тези с най-добрия енергиен резултат за всяка NOK от помощта (22).

            6.   Финализиране на проекта за оползотворяване на енергия и изплащане на последния транш от помощта от Enova

                  (14)

                  Едва след одобряване на окончателния доклад за проекта (23) Enova разпределя последните 20 % от мярката за индивидуална помощ. Съгласно съобщението за медиите на Finnfjord (24) системата за оползотворяване на енергия е била готова и въведена в експлоатация на 30 октомври 2012 г. На 22 ноември 2012 г. окончателният доклад от Finnfjord е бил одобрен от Enova. На 23 ноември 2012 г. Enova изплати последните 35 млн. NOK от помощта (20 % от общия размер на помощта, възлизаща на 175 млн. NOK).

            7.   Получателят — Finnfjord AS („Finnfjord“)

                  (15)

                  Finnfjord е семейно дружество с ограничена отговорност. Заводът, подпомаган чрез предложената помощ, се намира във Finnsnes, област Troms, която е втората най-северна област в Норвегия.

            8.   Увеличение на разходите

                  (16)

                  В уведомлението, което води до Решение № 39/11/COL на Органа от 9 февруари 2011 г. за одобрение на 175 млн. NOK под формата на помощ от Enova за Finnfjord, бюджетът за проекта за оползотворяване на енергия на Finnfjord бе оценен на 511,66 млн. NOK. Помощта бе предоставена за замяна на съществуващата охладителна система със съоръжение за оползотворяване на енергия. Намерението е годишно да се произвежда 224 GWh електроенергия и да се оползотворят 125 GWh пара за производствения процес. Следователно прогнозното годишно производство на енергия възлиза на 349 GWh.

                  (17)

                  Съгласно настоящото уведомление до февруари 2011 г. прогнозният бюджет вече е бил увеличен със 190 млн. NOK от 551,66 млн. NOK на 700 млн. NOK. Въпреки това значително увеличение на 7 февруари 2011 г. съветът на Finnfjord реши да продължи с проекта. Към този момент Finnfjord не е кандидатствало за допълнителна помощ. Помощта, за която е отправено уведомление, не е предназначена да покрие увеличението на разходите, което е довело до оценка от 700 млн. NOK.

                  (18)

                  Увеличението на разходите произтича до голяма степен от решението на Finnfjord да насочи проекта изключително към производството на електроенергия от пара (и да не оползотворява парата за производствения процес) чрез придобиване на по-мощна парна турбина. Турбината е поръчана на 7 януари 2011 г. На 23 февруари 2011 г. е сключен правнообвързващ договор за турбината. С писмо от 16 февруари 2011 г. Finnfjord информира Enova, че е поръчало по-мощната турбина, която ще произвежда годишно 344,5 GWh електроенергия. От това следва, че увеличеното производство на електроенергия е по-близо до предполагаемото общо производство от 349 GWh на електроенергия и пара. Въз основа на това Finnfjord поиска производството на пара да бъде изключено от подпомагания проект. С писмо от 17 февруари 2011 г. Enova одобри изменението на проекта.

                  (19)

                  През целия етап на проекта Finnfjord е предоставяло на Enova доклади за напредъка. В доклада си от 30 април 2012 г. Finnfjord се позова на допълнителното увеличение на разходите, свързано с изграждането на турбина, парни и кондензационни тръби и отводнителни канали. Допълнителните разходи възлизат на приблизително 5 млн. NOK. Finnfjord все още имаше за цел да запази общите разходи по проекта под предполагаемите 700 млн. NOK.

                  (20)

                  В доклада си за напредъка от 29 юни 2012 г. общата оценка на разходите продължава да е 700 млн. NOK. По това време обаче е изчислено, че проектът ще доведе до увеличение на разходите с допълнителни [5—10] млн. NOK. Това увеличение на разходите бе обсъдено от съвета на Finnfjord на заседанието от 19 юни 2012 г. Норвежките органи не са обяснили защо общото увеличение на разходите с [10—15] млн. NOK ([…]) не води до коригиране на общата оценка на разходите от 700 млн. NOK в доклада за напредъка от 29 юни 2012 г.

                  (21)

                  Норвежките органи обясниха, че в един момент през пролетта на 2012 г. Finnfjord е започнало неофициални дискусии с Enova за получаване на допълнителна помощ, която да покрие увеличените разходи по проекта. На 5 юли 2012 г. след неофициални контакти Finnfjord кандидатства официално за допълнителна помощ от Enova. Към този момент Finnfjord ревизира общата оценка на разходите до [730—760] млн. NOK.

                  (22)

                  В информацията, предоставена на Органа, се посочва, че въз основа на преразглеждането на бюджета, приключило на 31 юли 2012 г., Finnfjord е достигнало до заключението, че проектът ще породи допълнителни разходи и общата оценка на разходите е нараснала до стойности между [740] млн. NOK и [приблизително 800] млн. NOK. Увеличението на разходите е свързано с: адаптиране на съществуващата техника, адаптиране на трите съществуващи пещи, адаптиране на димоотводи, инсталации в сградата с турбината и в други сгради, по-продължителни производствени дефицити от очакваните и завършване на работата и инсталациите. Finnfjord поиска допълнителна помощ от Enova, за да гарантира, че проектът ще отговаря на неговите вътрешни изисквания за рентабилност. В доклада си за напредъка от 12 септември 2012 г. Finnfjord представи допълнителни подробности за причините за увеличението на разходите.

                  (23)

                  В началото на август 2012 г. Finnfjord обсъди неофициално с Enova потенциалното отлагане на работата по третата пещ и я класифицира като отделен проект с цел да кандидатства за допълнителна помощ от Enova въз основа на това, че представлява нов проект.

                  (24)

                  С писмо от 20 август 2012 г. Enova отхвърли заявлението за помощ.

                  (25)

                  По време на заседанието на съвета на Finnfjord, проведено на 25 септември 2012 г., общо изчислените разходи са определени на [приблизително 800] млн. NOK. В рамките на това заседание съветът на Finnfjord разгледа три алтернативни линии на действие:

                              i)

                              Завършване на проекта чрез финансиране на увеличението на разходите посредством използване на общия паричен поток на дружеството.

                              ii)

                              Отлагане на работата по третата пещ, нейното класифициране като отделен проект и кандидатстване за допълнителна помощ от Enova.

                              iii)

                              Получаване на [80—95] млн. NOK допълнително финансиране от Enova (помощ), SNN (заем) и IN (заем и помощ) с цел завършване на проекта.

                  (26)

                  Съветът реши да продължи работа съгласно третата възможност.

                  (27)

                  IN предостави на Органа извадка от протокола от заседанието на съвета по отношение на третата възможност. Относно заявленията до Enova и IN за допълнителна помощ извадката гласи следното:
                  „Потенциалните безвъзмездни средства/заеми от Enova и [IN] ще бъдат използвани пряко за намаляване на ликвидния заем, за който е кандидатствано [от SNN]“ (25).

                  (28)

                  Според IN съветът е достигнал до заключението, че първата линия на действие би означавала по същество, че проектът ще бъде финансиран за сметка на кредиторите на Finnfjord, което решение не би било препоръчително от правна гледна точка и не би било устойчиво в дългосрочен план. Също така съгласно IN съветът не разглежда втората възможност като осъществима линия на действие, тъй като счита, че забавянето на работата по третата пещ би било прекалено скъпо.

                  (29)

                  В своите мнения относно решението на Органа за откриване на официална процедура по разследване норвежките органи разясниха, че окончателните разходи възлизат на [приблизително 800] млн. NOK. Норвежките органи не изясниха кога това е било окончателно установено.

            9.   Общ преглед на увеличението на разходите

                  Дата, събитие

                  Прогнозен бюджет в млн. NOK

                  Първоначален бюджет съгласно описаното в Решение 39/11/COL от 9 февруари 2011 г.

                  511,66

                  7 февруари 2011 г., заседание на съвета на Finnfjord

                  [680— 720]

                  5 юли 2012 г., Finnfjord кандидатства пред Enova за допълнителна помощ

                  [730—760]

                  31 юли 2012 г., преглед на бюджета на Finnfjord

                  [740—790]

                  25 септември 2012 г., заседание на съвета на Finnfjord

                  [740—790]

                  Крайна обща цена

                  [приблизително 800]

            10.   Предоставяне на помощ от IN и пакет от [80—95] млн. NOK

                  (30)

                  На 28 август 2012 г. Finnfjord започна неофициален диалог с IN и SNN с цел да получи [80—95] млн. NOK, необходими за финансиране на цялостното изпълнение на проекта.

                  (31)

                  С писмо от 1 октомври 2012 г. Finnfjord официално кандидатства за допълнителни заеми от SNN. На 11 октомври 2012 г. Finnfjord кандидатства за допълнителни заеми и безвъзмездни средства от IN, без да уточни размера на помощта.

                  (32)

                  Изглежда че преди средата на октомври 2012 г. SNN е предложило на Finnfjord заем в размер на [80—95] млн. NOK. SNN обаче е обвързало предложението си с обезпечение в ущърб на обезпечението на вече съществуващ заем от IN. (26) IN не е приел това решение. Вместо това Finnfjord, SNN и IN са договорили следния финансов пакет от [80—95] млн. NOK:

                              i)

                              Безвъзмездна помощ от IN в размер на 16 млн. NOK.

                              ii)

                              Краткосрочен заем в размер на 18 млн. NOK от IN с процент от [5—9] % (регулируем в съответствие с политиката на IN по отношение на рисковите заеми) обезпечен при равни условия с вече съществуващ заем от IN в размер на 100 млн. NOK.

                              iii)

                              Краткосрочен заем от [45—60] млн. NOK от SNN с лихвен процент за […] месеца NIBOR (27) + [300—600] базисни пункта, обезпечен при равни условия с вече съществуващ заем от SNN в размер на [300—325] млн. NOK.

                  (33)

                  Финансовият пакет в размер на [80—95] млн. NOK бе официално изготвен и бе приет от Finnfjord чрез допълнително споразумение за сътрудничество, подписано между SNN, IN и Finnfjord на 12 декември 2012 г. Това споразумение, предназначено за регулиране на отношенията между трите страни, обхваща споразумението за заем между Finnfjord и SNN от 12 декември 2012 г. и споразумението за заем между Finnfjord и IN от 10 декември 2012 г.

                  (34)

                  Въпреки че заемите от IN и SNN са били отпуснати, 16 млн. NOK от помощта за Finnfjord ще бъдат изплатени единствено с одобрението на Органа.

            11.   Мнения

      11.1.
            Мнения, представени от норвежките органи в отговор на откриването на официалната процедура по разследване

                  (35)

                  IN подчертава, че към момента на вземане на решението за предоставяне под условие на 16 млн. NOK не е обмисляло отпускането на заем на Finnfjord, тъй като дружеството не разполага с достатъчно обезпечения, служещи за покриване на нови заеми в размер до [80—95] млн. NOK.

                  (36)

                  Що се отнася до това защо Finnfjord не е кандидатствало за допълнителна помощ от Enova през февруари 2011 г., IN разясни, че Enova едностранно е намалило сумата от 200 млн. NOK и подчерта, че отпуснатата сума от 175 млн. NOK представлява изключително голям интензитет на помощта и че за нито един друг проект не би трябвало да се очаква да получи такава помощ. Следователно Finnfjord счита, че кандидатстването за допълнителна помощ би било неуспешно. Дружеството обаче промени подхода си, след като узна за решението на Enova да предостави 350 млн. NOK под формата на помощ за почти идентичен проект, осъществен от Elkem AS (28).

                  (37)

                  IN представи преразгледана таблица, като взе предвид мнението на Органа, изложено в решението за откриване на официална процедура по разследване. Въз основа на крайната цена на проекта от [приблизително 800] млн. NOK, продължителността на проекта от 15 години и потвърденото постепенно увеличение на производството на електроенергия за първите три години до максимален годишен капацитет от 344,5 GWh процентът на възвращаемост без помощта в размер на 16 млн. NOK е изчислен чрез използване на модела на Enova на [приблизително 9] %. Заедно с помощта процентът на възвращаемост би бил [приблизително 11] %. IN твърди, че следователно проектът не е печеливш предвид общата инвестиционна политика на Finnfjord за изискване на процент на възвращаемост в диапазона [10—20] % за такива инвестиции извън основните икономически дейности на дружеството.

                  (38)

                  IN подчертава, че Finnfjord е взел решението да продължи с проекта въз основа на свои вътрешни изчисления, които се различават от представените по-горе изчисления (основани на модела на Enova). IN отбелязва, че не са му били предоставени вътрешните изчисления на Finnfjord. IN отбелязва, че противоречащите си на пръв поглед становища на IN и Enova най-вероятно произтичат от различните вътрешни правила и практики на Enova и IN.

            11.2.
            Мнение на трета страна — Finnfjord, в отговор на публикуване на решението за откриване на официална процедура по разследване

                  (39)

                  Finnfjord посочи това, което счита за представляващо очевидно противоречие в решението на Органа, където Органът от една страна не изключва категорично, че помощта може да има стимулиращ ефект в разглеждания случай, но от друга поставя въпроса дали Finnfjord е разгледало възможността за прекратяване, намаляване на обхвата или временно преустановяване на проекта. Finnfjord подчертава, че въпреки че съветът му е имал амбицията да завърши проекта до заседанието на съвета на 25 септември 2012 г., това не следва да се определя като израз на желание или възможност за цялостно изпълнение на проекта на всяка цена. Според дружеството фактите и цифрите, предоставени на Органа, ясно показват, че Finnfjord не би могъл да плати за завършването на проекта без допълнителното финансиране. Finnfjord не може да предложи каквито и да е допълнителни обезпечения, следователно не може да обезпечи допълнително финансиране на заема. Поради това Finnfjord отхвърля предварителното мнение на Органа, че помощта ще се разглежда като навременен, но не задължително необходим елемент във финансовия пакет.

                  (40)

                  Също както IN, Finnfjord подчертава, че намаляването на помощта от Enova от 200 млн. NOK на 175 млн. NOK е едностранно политическо решение на съвета на Enova. Finnfjord посочва редицата несъответствия, по негово мнение, в становището на Enova относно стимулиращия ефект на допълнителната помощ за проекта и подчертава, че от противоречащите си на пръв поглед становища на Enova и IN относно стимулиращия ефект на помощта няма последствия, тъй като политиката на Enova е по-ограничителна в сравнение с разрешеното в Насоките за помощта за околната среда („НПОС“) (29).

                  (41)

                  По отношение на оценката на това дали помощта е подходящият инструмент Finnfjord изглежда обаче отхвърля идеята, че тази оценка следва да се направи въз основа на специфичните за разглеждания случай обстоятелства, а вместо това препраща към Решение № 39/11/COL, в което Органът счита, че първоначално отпуснатата помощ от 175 млн. NOK е подходящият инструмент за осъществяване на инвестициите в проекта преди неговото изпълнение.

                  (42)

                  По отношение на въпроса за пропорционалността дружеството подчертава, че проектът се е оскъпил с повече от два пъти в сравнение с първоначално прогнозираното. Процентът на възвращаемост от 12,35 % е в по-ниската граница на диапазона на рентабилността, изискван от Finnfjord. Актуализираният процент на възвращаемост [приблизително 9] % без помощта в размер на 16 млн. NOK се счита за доста по-нисък от този, който Finnfjord би приело „ако можеше да действа по собствена воля“. Дори и при процент на възвращаемост от [приблизително 11] % с помощта в размер на 16 млн. NOK се поддържа по-скоро умерена възвращаемост. Finnfjord счита предоставянето на помощта като разумно разпределение на тежестта между IN и SNN и подчертава, че заемният капитал по проекта се е увеличил значително. Рискът от неизпълнение се поема изцяло от дружеството. Следователно Finnfjord счита, че е ясно, че помощта не води до свръхкомпенсация.

                  (43)

                  Според Finnfjord допълнителната помощ от IN няма да подкопае механизма за конкуренция съгласно Схемата за енергиен фонд. Finnfjord подчертава, че механизмът за конкуренция съгласно Схемата за енергиен фонд е пречка единствено за най-малко ефективните проекти да получат помощ, когато сумата, за която се кандидатства, надвишава бюджета на схемата. Дружеството приканва Органа да обмисли дали дадено предпочитание към механизъм за конкуренция съгласно Схемата за енергиен фонд може да попречи на правото на норвежките органи да организират своето управление на публични средства. Във връзка с това Finnfjord твърди, че се съмнява, че, извън правилата относно кумулирането, Органът има валидно законово основание да гарантира, че предоставената индивидуална помощ не пречи на функционирането на дадена схема за помощ. Finnfjord обяснява, че помощта, за която е отправено уведомление, е разпределена по открит и прозрачен начин.

            11.3.
            Втора част от мнението на трета страна — Finnfjord

                  (44)

                  В хода на официалното разследване Органът получи втора част от мнението на третата страна — Finnfjord, в която дружеството предоставя допълнителни подробности за това как липсата на ликвидност през есента на 2012 г. би довела до спиране на проекта без допълнителния финансов пакет, което от своя страна е наложено от отпускането на помощ от IN. За да обоснове защо помощта за Finnfjord, за която е отправено уведомление, има стимулиращ ефект, Finnfjord се позовава на решението на Органа по делото Helguvík Aluminium Smelter
                      (30).

                  (45)

                  Дружеството представя становища от SNN, счетоводителя и председателя на Finnfjord като доказателството за нуждата от помощта. Освен това дружеството представя таблица, показваща актуализираните изчисления на настоящата нетна стойност на проекта (проверени от IN), която показва [известна отрицателна възвръщаемост] % спрямо помощта. Finnfjord се позовава на Органа и практиката на Комисията (31), свързана със случаи на непредвидени разходи при новаторски проекти, при които предоставената помощ, изразена не като фиксирана сума, а по-скоро като процент от неизвестна обща сума, се счита за съвместима с функционирането на правилата за държавна помощ.

                  (46)

                  По искане на Органа впоследствие Finnfjord представи копия от двете финансови споразумения, сключени между SNN, IN и Finnfjord на 14 юни 2011 г. и на 12 декември 2012 г., както и документация, отнасяща се до липсата на обезпечение.

            11.4.
            Мнение на норвежките органи по отношение на мнението на третата страна

                  (47)

                  Норвежките органи представиха своето мнение по отношение на двете части от мнението на третата страна — Finnfjord. Норвежките органи са съгласни с Finnfjord и са изяснили незначителни фактически въпроси относно източника на финансиране на предложените 16 млн. NOK безвъзмездна помощ. Тъй като изплащането на средствата от съответните ресурси се извършва по един и същи начин, не е доказано, че тези разяснения са от съществено значение за оценката от Органа на мярката, за която е отправено уведомление.

            II.   ОЦЕНКА

      1.   Наличие на държавна помощ

                  (48)

                  Член 61, параграф 1 от Споразумението за ЕИП гласи:
                  „Освен изключенията, предвидени в настоящото споразумение, за несъвместими с функционирането му се считат помощите, отпускани от държавите — членки на ЕС, от държавите от ЕАСТ или отпускани чрез държавни ресурси, под каквато и да е форма, доколкото те засягат търговията между договарящите се страни, които нарушават или заплашват да нарушат конкуренцията между договарящите се страни, като подпомагат някои предприятия или производства.“

                  (49)

                  Това означава, че мярката представлява държавна помощ по смисъла на член 61, параграф 1 от Споразумението за ЕИП, ако следните условия са изпълнени кумулативно: мярката i) е предоставена от държавата или посредством държавни ресурси; ii) предоставя избирателно икономическо предимство на получателя; iii) е в състояние да окаже въздействие върху търговията между договарящите се страни и да наруши конкуренцията.

                  (50)

                  Мярката за помощ трябва да бъде отпусната от държавата или чрез държавни ресурси. В този контекст се напомня, че IN е публично образувание. Безвъзмездните му средства са финансирани от Норвегия. Следователно мярката, за която е отправено уведомление, е финансирана с държавни ресурси и може да се прехвърля на Finnfjord под контрола на публично образувание, контролирано от държавата. Поради това Органът счита, че са използвани държавни ресурси.

                  (51)

                  За да представлява държавна помощ, мярката, за която е отправено уведомление, трябва да предоставя на Finnfjord предимства, които го освобождават от някои задължения, които обикновено са за сметка на неговия бюджет. Следователно мярката трябва да е избирателна, т.е. да поставя в по-благоприятно положение „определени предприятия или производството на някои стоки“. Пряката безвъзмездна помощ в размер на 16 млн. NOK представлява прехвърляне на парични средства в брой, които Finnfjord не би получило в хода на обичайната си дейност. Предложената безвъзмездна помощ е предназначена изключително за Finnfjord. Поради това Органът достига до заключението, че тази пряка безвъзмездна помощ предоставя избирателно икономическо предимство на Finnfjord.

                  (52)

                  За да се счита за държавна помощ по смисъла на член 61, параграф 1 от Споразумението за ЕИП, мярката трябва да е в състояние да наруши конкуренцията и да засегне търговията между договарящите се страни по Споразумението за ЕИП. Съгласно установената съдебна практика самият факт, че мярката укрепва позицията на предприятието в сравнение с други предприятия, които се конкурират в областта на търговията в рамките на ЕИП, се счита за достатъчен, за да се заключи, че мярката е в състояние да засегне търговията между договарящите се страни и да наруши конкуренцията между предприятията, установени в други държави от ЕИП (32). Finnfjord произвежда феросиликон и микросиликати, които продава на европейския пазар (33). Поради това Органът достига до заключението, че помощта засяга търговията между договарящите се страни по Споразумението за ЕИП и нарушава конкуренцията в рамките на ЕИП, тъй като получателят на помощта развива дейността си в сектор, в който се извършва търговия между договарящите се страни.

                  (53)

                  Въз основа на горепосочените констатации Органът достига до заключението, че мярката, за която е отправено уведомление, която е под формата на пряка безвъзмездна помощ в размер на 16 млн. NOK от IN за Finnfjord, представлява държавна помощ по смисъла на член 61, параграф 1 от Споразумението за ЕИП.

            2.   Процедурни изисквания

                  (54)

                  В съответствие с член 1, параграф 3 от част I на протокол 3 „Надзорният орган на ЕАСТ се уведомява своевременно за всякакви планове за предоставяне или изменение на помощ, за да му се даде възможност да направи своите коментари (…). Въпросната държава не прилага предложените мерки, докато процедурата не доведе до окончателно решение“.

                  (55)

                  С писмо от 26 юни 2013 г. норвежките органи са уведомили за мярката за помощ в размер на 16 млн. NOK. Помощта е отпусната условно, като подлежи на одобрение от страна на Органа, и съответно не е изплатена.

                  (56)

                  От предоставената информация е видно, че помощта е отпусната въз основа на схема за помощ, за която не е отправено уведомление до Органа, тъй като норвежките органи считат, че помощта е попадала в обхвата на приложимия в онзи момент Общ регламент за групово освобождаване („ОРГО“) (34). Безвъзмездните средства от Enova и IN представляват инвестиционна помощ за същото предприятие и за същия инвестиционен проект. Поради това норвежките органи стигат до заключението, че за помощта за Finnfjord трябва да се отправи индивидуално уведомление, тъй като при кумулиране с помощта от Enova тя надвишава прага, при който индивидуално предоставените помощи подлежат на задължително уведомяване (35).

                  (57)

                  Въз основа на горепосоченото Органът достига до заключението, че норвежките органи са изпълнили задълженията си, произтичащи от член 1, параграф 3 от част I на протокол 3.

            3.   Съвместимост — правно основание

                  (58)

                  IN твърди, че помощта за Finnfjord е съвместима с член 61, параграф 3, буква в) от Споразумение за ЕИП като помощ за опазване на околната среда. IN подчертава, че въпросната помощ не представлява форма на помощ за оздравяване.

                  (59)

                  Съгласно член 61, параграф 3, буква в) от Споразумението за ЕИП „помощите, които са предназначени да улеснят развитието на някои икономически дейности или на някои икономически области“, могат да се считат за съвместими с функционирането на Споразумението за ЕИП, при положение че те не влошават условията на търговския обмен и конкуренцията в ЕИП до степен, която противоречи на общия интерес.

                  (60)

                  С Решение № 39/11/COL Органът одобри първоначалната помощ от Схемата за енергиен фонд за проекта на Finnfjord за оползотворяване на енергия след извършване на подробна оценка на тази помощ в съответствие с глава 5 от НПОС. Органът достигна до заключението, че помощта от Enova, за която е отправено уведомление, е допринесла за опазването на околната среда чрез стимулиране на Finnfjord да осъществи енергоспестяващи мерки, което не би могло да стане без помощта.

                  (61)

                  На 16 юли 2014 г., след като откри официалната процедура по разследване, Органът прие нов набор от Насоки относно държавната помощ за опазване на околната среда и за енергетиката за периода 2014—2020 г. („НПОСЕ“) (36), които заменят НПОС (37). Органът прилага НПОСЕ от датата на тяхното приемане (38) и за отпускане на индивидуални помощи, за които е отправено уведомление преди приемането на НПОСЕ, когато трябва да вземе решение след датата на приемане (39).

                  (62)

                  Органът одобри помощта от Enova като енергоспестяваща мярка. В НПОСЕ не се съдържа глава относно икономиите на енергия, а вместо това е въведена глава за енергийната ефективност (40). Органът оценява съвместимостта на помощта, за която е отправено уведомление, въз основа на главата за енергийна ефективност от НПОСЕ.

                  (63)

                  Органът отбелязва, че неговата оценка на съвместимостта на мярката, за която е отправено уведомление, в разглеждания случай не би се различавала съществено, ако се прилагаше НПОС. За да докаже това, по-долу са посочени съответните принципи, съдържащи се както в НПОСЕ, така и в НПОС.

            4.   Обхват на официалната процедура по разследване

                  (64)

                  В решението си за откриване на официалната процедура по разследване и оценката на мярката, за която е отправено уведомление съгласно приложимите в онзи момент НПОС, Органът подчертава, че предвид факта, че той вече е оценил съвместимостта на помощта от Enova за проекта на Finnfjord за оползотворяване на енергия, той не изпитва съмнение, че допълнителната помощ, поради относително малкия ѝ размер в сравнение с първоначалната помощ, е насочена към неефективност на пазара. Освен това, ако се предположи, че помощта би имала стимулиращ ефект и би била необходима, Органът не изпитва съмнения, че нарушенията на конкуренцията и въздействието върху търговията ще бъдат ограничени, така че общият баланс да е положителен. Поради това тези въпроси няма да бъдат разгледани по-долу.

                  (65)

                  Предметът на настоящата оценка е дали помощта, за която е отправено уведомление, има стимулиращ ефект и дали е необходима.

            5.   Оценка на съвместимостта

      5.1.
            Помощта няма стимулиращ ефект, нито е необходима

                  (66)

                  Съгласно НПОСЕ (41), за да бъде съвместима с функционирането на Споразумението за ЕИП, помощта трябва да има стимулиращ ефект. Дали помощта, за която е отправено уведомление, е необходима за осигуряване на действителен стимул да се направи инвестиция, която не би се осъществила по друг начин, е решаващ елемент при оценката на съвместимостта. Трябва да се установи дали помощта е необходима, за да се осигури стимулиращ ефект за инвестицията, т.е. дали помощта действително допринася за промяна на поведението на получателя, така че да се увеличи равнището на опазване на околната среда (42).

                  (67)

                  Като общо правило Органът ще счита, че липсва стимулиращ ефект, когато проектът е започнал преди подаването от получателя на заявлението, с което се иска помощта (43). Тъй като разглежданият случай е свързан с допълнителна помощ за покриване на увеличените разходи за текущ проект, Органът не може да се позове на презумпцията за наличието на стимулиращ ефект за кандидатстването за помощ, подадено преди започване на дейностите. През февруари 2011 г. Finnfjord е започнало проект за 700 млн. NOK въз основа на отпуснатата помощ в размер на 175 млн. NOK.

                  (68)

                  Органът обаче не изключва стимулиращия ефект на помощта за проект, който вече е започнал, когато предоставянето на безвъзмездна помощ категорично гарантира завършването на проекти, които в противен случай не биха били завършени, или чрез добавяне на опазването на околната среда, което в противен случай не би се осъществило (44). При оценяване на стимулиращия ефект на помощта в този контекст е необходимо хипотетичната ситуация, т.е. какво би могло да направи дружеството без помощта, да бъде разгледана внимателно.

                  (69)

                  Дружеството е завършило проекта през октомври 2012 г. без помощта да е изплатена. Въз основа на представената информация и доказателства Органът не счита, че Finnfjord е разгледало реалистично възможността за спиране, намаляване на обхвата или задържане на проекта след февруари 2011 г. до завършването му през октомври 2012 г. По-специално по отношение на заключенията от заседанието на управителния съвет от 25 септември 2012 г. е видно, че дружеството, вследствие на свързаните прекомерни разходи, не е обмисляло сериозно спирането или отлагането на проекта, изцяло или отчасти, или намаляването на неговия обхват. Протоколът от заседанието на управителния съвет от 25 септември 2012 г. гласи, че Finnfjord е имало намерение да търси допълнително финансиране чрез заема от SNN и допълнителна помощ от Enova и IN, както и че всяка потенциална помощ би била използвана пряко за намаляване на заема, който Finnfjord би се стремило да получи от SNN.

                  (70)

                  Може да се каже, че тази констатация е подкрепена от дружеството в мнението му относно решението на Органа да открие официална процедура по разследване. Въпреки че дружеството се позовава на нуждата си от допълнително финансиране в размер на [80—95] млн. NOK и заявява, че ситуацията, в която се намира, показва, че дружеството е разгледало възможността за изоставяне на проекта, това се опровергава от други изявления, направени от дружеството, в които то се позовава на липсата на „собствена воля“ (вж. съображение 42 по-горе) и преди всичко от факта, че Finnfjord е завършило проекта без помощта да е била изплатена.

                  (71)

                  Ако дружеството е счело, че няма друга възможност освен да продължи да осъществява проекта, помощта не би осигурила на дружеството никакъв стимул, тъй като то би завършило проекта със или без помощта. С други думи, хипотетичният сценарий включва завършване на проекта от страна на Finnfjord без забавяне и без намаляване на обхвата му, както и без помощта.

                  (72)

                  Органът не е убеден от довода, че помощта е механизмът, необходим за отпускането на финансовия пакет от [80—95] млн. NOK и че тя е необходима, по-специално за заема от SNN в размер на [45—60] млн. NOK. Дори ако чрез заема от SNN се поставя условие помощта в размер на 16 млн. NOK да бъде отпусната от IN, средствата (както от SNN, така и от IN) са изплатени без предварителното одобрение на допълнителната помощ от Органа. Това показва отделянето на заемите от отпуснатата помощ. Кредитор, който определя действителното изплащане на помощта като условие за допълнително финансиране, би трябвало да изчака за разрешение от страна на Органа преди изплащането на допълнителен заемен капитал, ако това определя наличието на финансовия пакет. Освен това в предоставената на Органа информация не се посочва, че Finnfjord ще трябва незабавно да погаси заемите, в случай че Органът не одобри помощта.

                  (73)

                  За да бъде съвместима с функционирането на Споразумението за ЕИП, помощта трябва да бъде необходима. Тя не трябва да представлява субсидия, която покрива разходи за дейност, които дадено предприятие така или иначе би поело, и не трябва да компенсира обичайния търговски риск за дадена икономическа дейност (45). Обаче помощта за допълнителни разходи, възникнали в резултат на непредвидими външни фактори, които не могат да бъдат разглеждани като част от обичайния стопански риск на въпросната икономическа дейност, може да се приеме за съвместима с функционирането на Споразумението за ЕИП (46).

                  (74)

                  Органът отбелязва, че когато през февруари 2011 г. Finnfjord е било изправено пред увеличение на разходите от 511,66 млн. NOK до 700 млн. NOK, то е решило да продължи с работата по проекта без да иска допълнителна помощ. От това следва, че съответният разход, предмет на настоящото разследване, е увеличението с [80—95] млн. NOK, от 700 млн. NOK на [приблизително 800] NOK. Това представлява увеличение с приблизително […] %.

                  (75)

                  Въз основа на предоставената информация, описана в съображение 22 по-горе, увеличението на разходите произтича от: адаптиране на съществуващата техника, адаптиране на трите съществуващи пещи, адаптиране на димоотводи, инсталации в сградата с турбината и в други сгради, по-продължителни производствени дефицити от очакваните и завършване на работата и инсталациите. Те представляват видовете увеличение на разходите, които се очаква да бъдат взети предвид от дружеството при планирането на този тип проект и представляват обичаен стопански риск за въпросната икономическа дейност. Те не могат да се разглеждат като причинени от външни фактори и не се появяват непредвидимо в природата. От това следва, че разглежданият случай може да се разграничи от делото Helguvík Aluminium Smelter
                      (47), посочен от Finnfjord. В това дело получателят на помощта е изпитал затруднения при получаването на финансиране по време на изключителната финансова криза в Исландия през 2008 г. — обстоятелство, което с право може да се определи като непредвидим външен фактор. Въз основа на горепосоченото Органът счита, че това, което норвежките органи предлагат по отношение на мярката, за която е отправено уведомление, е да компенсират Finnfjord за обичаен стопански риск във връзка с предприетия от него проект.

                  (76)

                  Органът признава, че резултатът от неговата оценка вероятно би бил различен, при условие че норвежките органи, вместо да предложат две фиксирани плащания на сумата на помощта (от Enova и по-късно от IN), са отпуснали помощ, която да покрие определен процент от допустимите разходи по проекта. Такъв по-специално е и случаят, когато обхватът на непредвидените допълнителни разходи е значителен и е свързан с факта, че проектът е иновативен, както и с факта, че по този начин разходите, поради самото си естество, е трудно да бъдат оценени предварително. Това твърдение обаче е неприложимо по отношение на фактите, пред които Органът се изправя в разглеждания случай.

                  (77)

                  Органът подчертава, че от норвежките органи зависи да докажат, че условията за дерогация съгласно член 61, параграф 1 от Споразумението за ЕИП са изпълнени (48). Представените от норвежките органи (и Finnfjord) факти и доводи не са убедили Надзорният орган, че помощта от IN, за която е отправено уведомление, има стимулиращ ефект или е необходима.

                  (78)

                  Въз основа на изложеното по-горе Надзорният орган достигна до заключението, че помощта от Finnfjord за IN, за която е отправено уведомление, няма стимулиращ ефект и не е необходима. Тъй като дори само поради тези причини помощта е несъвместима с функционирането на Споразумението за ЕИП, Органът няма да оценява целесъобразността на помощта, нито нейната пропорционалност.

            6.   Заключение — помощта е несъвместима

                  (79)

                  Въз основа на представената от норвежките органи информация Надзорният орган достигна до заключението, че предложените безвъзмездни парични средства в размер на 16 млн. NOK, предоставени от IN на Finnfjord, представляват държавна помощ по смисъла на член 61, параграф 1 от Споразумението за ЕИП.

                  (80)

                  Органът достигна до заключението, че тази помощ е несъвместима с функционирането на Споразумението за ЕИП. Следователно норвежките органи не са оправомощени да я прилагат.

                  (81)

                  Органът изисква от норвежките органи незабавно да изпратят копие от настоящото решение на Finnfjord,

            ПРИЕ НАСТОЯЩОТО РЕШЕНИЕ:
      Член 1
      1.   Пряката безвъзмездна помощ в размер на 16 млн. NOK за Finnfjord, за която норвежките органи са отправили уведомление на 26 юни 2013 г., е несъвместима с функционирането на Споразумението за ЕИП.
      2.   Поради това не може да бъде приведена в действие.
      3.   Официалната процедура по разследване се закрива.
      Член 2
      Адресат на настоящото решение е Кралство Норвегия.
      Член 3
      Само текстът на английски език на настоящото решение е автентичен.

         Съставено в Брюксел на 8 април 2015 година.

               За Надзорния орган на ЕАСТ

            Oda Helen SLETNES

               Председател

            Helga JÓNSDÓTTIR

               Член на колегията

         (*)  В настоящата неповерителна версия на решението е заличена информацията, която е предмет на задължението за опазване на професионална тайна. Там, където информацията е заличена, има следното обозначение […]. Когато не са включени цифри, се посочва при необходимост диапазонът, в рамките на който са цифрите.

         (1)  ОВ C 278, 22.9.2011 г., стр. 6 и Притурка за ЕИП № 51, 22.9.2011 г., стр. 1.

         (2)  Док. № 676810, 676812, 676814—676816, 676819, 676822, 676823, 676825—676827, 676829 и 676832—676834.

         (3)  Док. № 677212.

         (4)  Док. № 680603—680605 и 680866—680868.

         (5)  Док. № 681073.

         (6)  Док. № 683806, 683807, 683809, 683810, 683813, 683814, 683817 и 683819.

         (7)  Док. № 686086.

         (8)  Док. № 700230.

         (9)  ОВ C 108, 10.4.2014 г., стр. 2 и Притурка за ЕИП № 22, 10.4.2014 г., стр. 19.

         (10)  Писмо от Finnfjord без обозначена дата, регистрирано от Органа на 16 април 2014 г. (Док. № 05906).

         (11)  Док. № 708022.

         (12)  Док. № 710453.

         (13)  Док. № 723413—723421 и 723424.

         (14)  Док. № 725001.

         (15)  Док. № 726975—726980 и 726985.

         (16)  Док. № 726981.

         (17)  Док. № 729928.

         (18)  LOV 2003-12-19-130 Lov om Innovasjon Norge.

         (19)  На норвежки език: Statsforetak. Enova е организирано съгласно Закон № 71 от 30.8.1991 г. за държавните предприятия.

         (20)  Решение на Надзорния орган на ЕАСТ № 125/06/COL от 3 май 2006 г. относно Норвежкия енергиен фонд (Норвегия) (ОВ L 189, 17.7.2008 г., стр. 36) и Притурка за ЕИП № 43, 17.7.2008 г., стр. 1.

         (21)  ОВ C 314, 27.10.2011 г., стр. 4 и Притурка за ЕИП № 58, 27.10.2011 г., стр. 2.

         (22)  Конкурсът за помощ в рамките на Схемата за енергиен фонд е описан в Решение № 248/11/COL на Органа (посочено по-горе), точки 27—36.

         (23)  Вж. Решение № 248/11/COL на Органа (посочено по-горе), точка 37.

         (24)  Достъпно на уебсайта на Finnfjord: http://www.finnfjord.no/weve_got_the_power.

         (25)  Писмо от норвежките органи от 18 септември 2013 г. (Док № 683806). Превод от Органа: „Eventuelle tilskudd/lån fra Enova og Innovasjon Norge, vil gå til direkte reduksjon av omsøkte likviditetslån.“

         (26)  Съгласно IN: „Когато Finnfjord […] е кандидатствало за финансиране в размер на [80—95] млн. NOK, [SNN] вече е било одобрило заем за същата сума, но с условия за сигурността, които са неприемливи за [IN]“, писмо на IN до Органа от 18 септември 2013 г., стр. 12.

         (27)  Норвежки междубанков лихвен процент.

         (28)  Тази помощ е одобрена от Органа с Решение № 304/13/COL (ОВ C 330, 14.11.2013 г., стр. 7 и Притурка за ЕИП № 63, 14.11.2013 г., стр. 5).

         (29)  ОВ L 144, 10.6.2010 г., стр. 1 и Притурка за ЕИП № 29, 10.6.2010 г., стр. 1.

         (30)  Решение № 344/09/COL Helguvík Aluminium Smelter (ОВ C 294, 3.12.2009 г., стр. 17, и Притурка за ЕИП № 64, 3.12.2009 г., стр. 10).

         (31)  I.a. Решение № 503/08/COL на Органа Test Centre Mongstad (ОВ C 297, 20.11.2008 г., стр. 11, и Притурка за ЕИП № 69, 20.11.2008 г., стр. 2) и решение на Комисията по дело № 117/2007 Обеззаразяване на обект „Neue Maxhütte Stahlwerke GmbH“ от „57 Profi-Start GmbH“ (ОВ C 275, 16.11.2007 г., стр. 2).

         (32)  Дело E-6/98 Норвегия срещу Надзорния орган на ЕАСТ [1999] Ct. Rep. 76, точка 59; дело 730/79 Филип Морис срещу Комисията EU:C:1980:209, точка 11, който гласи че „Когато държавната финансова помощ укрепва положението на едно предприятие в сравнение с други предприятия, които се конкурират в областта на търговията в рамките на Общността, последната трябва да се разглежда като засегната от тази помощ“.

         (33)  Съгласно посоченото в Решение № 39/11/COL на Органа (посочено по-горе).

         (34)  Регламент (ЕО) № 800/2008 на Комисията от 6 август 2008 г. за обявяване на някои категории помощи за съвместими с общия пазар при прилагането на членове 87 и 88 от Договора (Общ регламент за групово освобождаване) (ОВ L 214, 9.8.2008 г., стр. 3), включен в точка 1й от Приложение XV към Споразумението за ЕИП.
      Вж. член 6, параграф 1, буква б) във връзка с член 7, параграф 1 от приложимия към онзи момент ОРГО.
      Член 6, параграф 1, буква б) гласи следното „Настоящият регламент не се прилага за индивидуални помощи, предоставени ad hoc или въз основа на схема, чийто брутен грант-еквивалент надхвърля следните прагове (…) б) инвестиционна помощ за опазване на околната среда: 7,5 млн. евро на предприятие за инвестиционен проект;“.

         (35)  Член 7, параграф 1 гласи следното: „При определяне дали са спазени индивидуалните прагове за уведомяване, определени в член 6, и максималният интензитет на помощта, определен в глава II, се взема предвид общата сума на мерките за публична подкрепа за подпомаганата дейност или проект, независимо от това дали тази подкрепа е финансирана от местни, регионални, национални или общности източници.“

         (36)  Все още непубликувано в ОВ или в Притурка за ЕИП, но може да бъде намерено на уебсайта на Органа: http://www.eftasurv.int/state-aid/legal-framework/state-aid-guidelines/.

         (37)  Точка 237 от НПОСЕ.

         (38)  Точка 237 от НПОСЕ.

         (39)  Точка 238 от НПОСЕ. Органът отбелязва, че ще прилага НПОС по отношение на помощ, предоставена въз основа на одобрени схеми за помощ, когато трябва да вземе решение след като НПОСЕ започне да се прилага. В разглеждания случай обаче Органът счита, че помощта, за която е отправено уведомление, не е отпусната въз основа на схема за помощ, одобрена от Органа.

         (40)  В точка 14, параграф 2 от НПОСЕ„енергийната ефективност“ се определя като количеството спестена енергия, определено чрез измерване и/или преценка за потреблението преди и след прилагането на мярка за повишаване на енергийната ефективност, като същевременно се осигурява нормализиране на външните условия, които оказват въздействие върху потреблението на енергия.

         (41)  Точки 139 и 44 от НПОСЕ. Вж. също точки 171—173 от EAG, както и точки 27—29 от него.

         (42)  Точка 44 от НПОСЕ. Вж. също точка 142 от EAG.

         (43)  Точка 45 от НПОСЕ. Вж. също точка 143 от EAG.

         (44)  Дело T-162/06 Kronoply срещу Комисията EU:T:2009:2, точка 85. Потвърдено след обжалване дело C-117/09 P Kronoply срещу Комисията EU:C:2010:370.

         (45)  Точка 44 от НПОСЕ.

         (46)  Дело T-162/06 Kronoply срещу Комисията EU:T:2009:2, точка 88.

         (47)  Посочено по-горе.

         (48)  Дело C-106/09 P Комисията срещу правителството на Гибралтар и Обединеното кралство EU:C:2011:732, точка 147. Дело C-372/97 Италия срещу Комисията EU:C:2004:234, точка 81. C-364/90 Италия срещу Комисията EU:C:1993:157, точка 20. Дело T-68/03 Olympiaki Aeroporia Ypiresies AE срещу Комисията EU:T:2007:253, точка 34.


title: Решение на Съвета от 21 юни 2004 година относно подписването на Европейската конвенция за защита на животните по време на международен транспорт

text:
Важна правна забележка

|

32004D0544

Официален вестник n° L 241 , 13/07/2004 стр. 0021 - 0021

		20040621Решение на Съветаот 21 юни 2004 годинаотносно подписването на Европейската конвенция за защита на животните по време на международен транспорт(2004/544/ЕО)СЪВЕТЪТ НА ЕВРОПЕЙСКИЯ СЪЮЗ,като взе предвид Договора за създаване на Европейската общност, и по-специално член 37, във връзка с първото изречение на член 300, параграф 2, първа алинея от него,като взе предвид предложението на Комисията,като има предвид, че:(1) Комисията е преговаряла от името на Общността по Европейската конвенция за защита на животните по време на международен транспорт.(2) Под резерва на евентуалното ѝ сключване на по-късна дата следва да се подпише Европейската конвенция за защита на животните по време на международен транспорт, открита за подпис от 5 ноември 2003 г.,РЕШИ:Член единственПод резерва на евентуално сключване на по-късна дата, председателят на Съвета може да посочи лицето/лицата, упълномощено/и да подпише/ат от името на Европейската общност Европейската конвенция за защита на животните по време на международен транспорт [1], приложена към настоящото решение.Съставено в Люксембург на 21 юни 2004 година.За СъветаПредседателJ. Walsh[1] Възпроизведени са единствено езиковите версии на текста на конвенцията, които са меродавни, тоест английски и френски.--------------------------------------------------


title: 2009/670/ЕО: Решение на Европейския парламент от 23 април 2009 година относно приключването на сметките на Европейската агенция за морска безопасност за финансовата 2007 година

text:
               26.9.2009

               BG

               Официален вестник на Европейския съюз

               L 255/175

      РЕШЕНИЕ НА ЕВРОПЕЙСКИЯ ПАРЛАМЕНТ

   от 23 април 2009 година
   относно приключването на сметките на Европейската агенция за морска безопасност за финансовата 2007 година
   (2009/670/ЕО)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейската агенция за морска безопасност за финансовата 2007 година (1),

               —

               като взе предвид доклада на Сметната палата относно окончателните годишни отчети на Европейската агенция за морска безопасност за финансовата 2007 година, придружен от отговорите на Агенцията (2),

               —

               като взе предвид препоръката на Съвета от 10 февруари 2009 г. (5588/2009 — C6-0060/2009),

               —

               като взе предвид Договора за ЕО, и по-специално член 276 от него,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (3), и по-специално член 185 от него,

               —

               като взе предвид Регламент (ЕО) № 1406/2002 на Европейския парламент и на Съвета от 27 юни 2002 г. за създаване на Европейска агенция за морска безопасност (4), и по-специално член 19 от него,

               —

               като взе предвид Регламент (ЕО, Евратом) № 2343/2002 на Комисията от 23 декември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 (5), и по-специално член 94 от него,

               —

               като взе предвид член 71 и приложение V към своя правилник,

               —

               като взе предвид доклада на Комисията по бюджетен контрол и становището на Комисията по транспорт и туризъм (A6-0167/2009),

               1.

               Удостоверява, че окончателните годишни отчети на Европейската агенция за морска безопасност са приложени към доклада на Сметната палата.

               2.

               Одобрява приключването на сметките на Европейската агенция за морска безопасност за финансовата 2007 година.

               3.

               Възлага на своя председател да предаде настоящото решение на изпълнителния директор на Европейската агенция за морска безопасност, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Hans-Gert PÖTTERING

            Генерален секретар

         Klaus WELLE

      (1)  ОВ C 278, 31.10.2008 г., стр. 20.

      (2)  ОВ C 311, 5.12.2008 г., стр. 57.

      (3)  ОВ L 248, 16.9.2002 г., стр. 1.

      (4)  ОВ L 208, 5.8.2002 г., стр. 1.

      (5)  ОВ L 357, 31.12.2002 г., стр. 72.


title: Мобилизиране на Европейския фонд за приспособяване към глобализацията #Резолюция на Европейския парламент от 18 ноември 2008 г. относно предложението за решение на Европейския парламент и на Съвета относно мобилизирането на Европейския фонд за приспособяване към глобализацията, съгласно точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (COM(2008)0609 — C6-0345/2008 — 2008/2286(ACI)#ПРИЛОЖЕНИЕ РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА ОТНОСНО МОБИЛИЗИРАНЕ НА ЕВРОПЕЙСКИЯ ФОНД ЗА ПРИСПОСОБЯВАНЕ КЪМ ГЛОБАЛИЗАЦИЯТА СЪГЛАСНО ТОЧКА 28 ОТ МЕЖДУИНСТИТУЦИОНАЛНОТО СПОРАЗУМЕНИЕ ОТ 17 МАЙ 2006 Г. МЕЖДУ ЕВРОПЕЙСКИЯ ПАРЛАМЕНТ, СЪВЕТА И КОМИСИЯТА ЗА БЮДЖЕТНАТА ДИСЦИПЛИНА И ДОБРОТО ФИНАНСОВО УПРАВЛЕНИЕ

text:
               22.1.2010

               BG

               Официален вестник на Европейския съюз

               CE 16/84

         Мобилизиране на Европейския фонд за приспособяване към глобализацията
   P6_TA(2008)0536
   Резолюция на Европейския парламент от 18 ноември 2008 г. относно предложението за решение на Европейския парламент и на Съвета относно мобилизирането на Европейския фонд за приспособяване към глобализацията, съгласно точка 28 от Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (COM(2008)0609 — C6-0345/2008 — 2008/2286(ACI)
   (2010/C 16 E/29)

      Европейският парламент,

               —

               като взе предвид предложението на Комисията до Европейския парламент и Съвета (COM(2008)0609 — C6-0345/2008),

               —

               като взе предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него,

               —

               като взе предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2),

               —

               като взе предвид доклада на Комисията по бюджети и становището на Комисията по заетост и социални въпроси (A6-0430/2008),

               А.

               като има предвид, че Европейският съюз е създал съответните законодателни и бюджетни инструменти, за да предостави допълнителна подкрепа на съкратените работници, които са засегнати от последиците от големи структурни изменения в моделите на световната търговия, и да ги подпомогне при повторното им приобщаване към пазара на труда;

               Б.

               като има предвид, че финансовата помощ за съкратени работници следва да бъде динамична и да се предоставя възможно най-бързо и ефективно, в съответствие със Съвместната декларация на Европейския парламент, Съвета и Комисията, приета по време на заседанието по съгласуване на 17 юли 2008 г.;

               В.

               като има предвид, че Италия е поискала помощ във връзка с четири случая, засягащи съкращения в текстилния сектор в Сардиния, Пиемонт, Ломбардия и Тоскана (3);

         1.   Призовава ангажираните институции да положат необходимите усилия, за да ускорят мобилизирането на Фонда в съответствие с посочената съвместна декларация, с приемането на която Европейският парламент, Съветът и Комисията потвърдиха значението на осигуряването на бърза процедура при надлежно спазване на Междуинституционалното споразумение от 17 май 2006 г. за приемане на решения относно мобилизирането на Европейския фонд за приспособяване към глобализацията;
   2.   Одобрява решението, приложено към настоящата резолюция;
   3.   Възлага на своя председател да подпише решението съвместно с председателя на Съвета и да осигури публикуването му в Официален вестник на Европейския съюз;
   4.   Възлага на своя председател да предаде настоящата резолюция, заедно с приложението към нея, съответно на Съвета и Комисията.

      (1)  ОВ C 139, 14.6.2006, стр. 1.

      (2)  ОВ L 406, 30.12.2006, стр. 1.

      (3)  EGF/2007/005 IT/Sardegna, EGF/2007/006 IT/Piemonte, EGF/2007/007 IT/Lombardia и EGF/2008/001 IT/Toscana.

      ПРИЛОЖЕНИЕ
      РЕШЕНИЕ НА ЕВРОПЕЙСКИЯ ПАРЛАМЕНТ И НА СЪВЕТА ОТНОСНО МОБИЛИЗИРАНЕ НА ЕВРОПЕЙСКИЯ ФОНД ЗА ПРИСПОСОБЯВАНЕ КЪМ ГЛОБАЛИЗАЦИЯТА СЪГЛАСНО ТОЧКА 28 ОТ МЕЖДУИНСТИТУЦИОНАЛНОТО СПОРАЗУМЕНИЕ ОТ 17 МАЙ 2006 Г. МЕЖДУ ЕВРОПЕЙСКИЯ ПАРЛАМЕНТ, СЪВЕТА И КОМИСИЯТА ЗА БЮДЖЕТНАТА ДИСЦИПЛИНА И ДОБРОТО ФИНАНСОВО УПРАВЛЕНИЕ
      ЕВРОПЕЙСКИЯТ ПАРЛАМЕНТ И СЪВЕТЪТ НА ЕВРОПЕЙСКИЯ СЪЮЗ
      като взеха предвид Договора за създаване на Европейската общност,
      като взеха предвид Междуинституционалното споразумение от 17 май 2006 г. между Европейския парламент, Съвета и Комисията за бюджетната дисциплина и доброто финансово управление (1), и по-специално точка 28 от него;
      като взеха предвид Регламент (ЕО) № 1927/2006 на Европейския парламент и на Съвета от 20 декември 2006 г. за създаване на Европейски фонд за приспособяване към глобализацията (2), и по-специално член 12, параграф 3 от него,
      като взеха предвид предложението на Комисията,
      като имат предвид, че:

                  (1)

                  Европейският фонд за приспособяване към глобализацията („Фондът“) беше създаден с цел да предостави допълнителна подкрепа на съкратените работници, които са засегнати от последиците от големи структурни изменения в моделите на световната търговия, и да ги подпомогне при повторното им приобщаване към пазара на труда.

                  (2)

                  Междуинституционалното споразумение от 17 май 2006 г. позволява мобилизиране на Фонда в рамките на годишния таван от 500 милиона евро.

                  (3)

                  Италия внесе четири заявления за използване на средства от Фонда във връзка със съкращения в текстилния сектор: на 9 август 2007 г. за Сардиния, на 10 август 2007 г. за Пиемонт, на 17 август 2007 г. за Ломбардия и на 12 февруари 2008 г. за Тоскана. Заявленията са в съответствие с изискванията за определяне на финансовото участие, предвидени в член 10 от Регламент (ЕО) № 1927/2006.

                  (4)

                  Следователно Фондът следва да бъде мобилизиран, за да се осигури финансово участие за заявленията,

            РЕШИХА:
      Член 1
      За общия бюджет на Европейския съюз за 2008 финансова година Европейският фонд за приспособяване към глобализацията се мобилизира за отпускане на сумата от 35 158 075 евро в бюджетни кредити за поети задължения и за плащания.
      Член 2
      Настоящото решение се публикува в Официален вестник на Европейския съюз.

         Съставено в Страсбург, на … ноември 2008 г.

            За Европейския парламент

               Председател

            За Съвета

               Председател

         (1)  ОВ C 139, 14.6.2006, стр. 1.

         (2)  ОВ L 406, 30.12.2006, стр. 1.


title: Решение на Европейския Парламент, на Съвета, на Комисията, на Съда на Европейските Общности, на Сметната Палата, на Европейския Икономически и Социален Комитет, на Комитета на Регионите и на Омбудсмана от 26 януари 2005 година за създаването на Европейско училище по администрация

text:
               01/ 08

               BG

               Официален вестник на Европейския съюз

               371

         32005D0118

               L 037/14

               ОФИЦИАЛЕН ВЕСТНИК НА ЕВРОПЕЙСКИЯ СЪЮЗ

      РЕШЕНИЕ НА ЕВРОПЕЙСКИЯ ПАРЛАМЕНТ, НА СЪВЕТА, НА КОМИСИЯТА, НА СЪДА НА ЕВРОПЕЙСКИТЕ ОБЩНОСТИ, НА СМЕТНАТА ПАЛАТА, НА ЕВРОПЕЙСКИЯ ИКОНОМИЧЕСКИ И СОЦИАЛЕН КОМИТЕТ, НА КОМИТЕТА НА РЕГИОНИТЕ И НА ОМБУДСМАНА

   от 26 януари 2005 година
   за създаването на Европейско училище по администрация
   (2005/118/EО)
   ЕВРОПЕЙСКИЯТ ПАРЛАМЕНТ, СЪВЕТЪТ НА ЕВРОПЕЙСКИЯ СЪЮЗ, КОМИСИЯТА НА ЕВРОПЕЙСКИТЕ ОБЩНОСТИ, СЪДЪТ НА ЕВРОПЕЙСКИТЕ ОБЩНОСТИ, СМЕТНАТА ПАЛАТА, ЕВРОПЕЙСКИЯТ ИКОНОМИЧЕСКИ И СОЦИАЛЕН КОМИТЕТ, КОМИТЕТЪТ НА РЕГИОНИТЕ, ЕВРОПЕЙСКИЯТ ОМБУДСМАН,
   като взеха предвид Правилника за длъжностните лица на Европейските общности и условията за работа на другите служители на тези Общности, установени с Регламент (EИО, Евратом, ЕОВС) № 259/68 на Съвета (1), и по-специално член 2, параграф 2 от Правилника за персонала,
   след консултации с Комитета по Правилника за персонала,
   като имат предвид, че:

               (1)

               Институциите би следвало да увеличат инвестициите си в професионалното обучение на техния персонал.

               (2)

               По-доброто междуинституционално сътрудничество в тази област би допринесло за съгласуваност по отношение на необходимите човешки и финансови ресурси, както и същевременно за засилване на контактите между тях и разпространението на общи ценности и уеднаквени професионални практики.

               (3)

               За тази цел на един общ орган на междуинституционална основа следва да бъдат предоставени ресурси за провеждане на определени видове професионално обучение, предназначено за висшите чиновници и останалите служители на Европейските общности.

               (4)

               За целите на икономиите и ефективността този общ орган следва да бъде административно подчинен на съществуващ междуинституционален орган, а именно Европейската службата за подбор на персонал, създадена с Решение 2002/620/EО на Европейския парламент, на Съвета, на Комисията, на Съда на Европейските общности, на Сметната палата, на Икономическия и социален комитет, на Комитета на регионите и на Омбудсмана (2),

         РЕШИХА:
   Член 1
   Създаване на Европейско училище по администрация
   Създава се Европейско училище по администрация, наричано по-долу „Училището“.
   Член 2
   Задължения
   1.   Училището провежда определени типове професионално обучение от името на институциите, които са подписали настоящото решение (наричани по-долу „институциите“), както и в рамките на определените от тях насоки, с цел развитие на човешките ресурси и подобряване на кариерното развитие.
   2.   По искане на институциите училището:

               а)

               планира, организира и оценява дейностите по обучението;

               б)

               улеснява участието във външни дейности по обучение;

               в)

               изпълнява всички задачи, които са свързани или са в подкрепа на неговите задължения.

         3.   Генералните секретари на институциите, секретарят на Съда на европейските общности и представителят на Омбудсмана установяват, а когато е уместно, променят областите на обучение, които трябва да бъдат обхванати от училището.
   4.   По искане на институция, орган, служба или агенция училището може да предоставя съдействие по въпросите на обучението срещу заплащане.
   Член 3
   Искания, жалби и право на обжалване
   Исканията и жалбите, които са свързани с упражняването на правомощията, предоставени съгласно член 2, параграф 2, се депозират в училището. Всяко обжалване в тази област е насочено срещу Комисията.
   Член 4
   Подчиненост
   1.   Училището е административно подчинено на Европейската служба за подбор на персонал, наричана по-долу „Службата“.
   2.   Тази подчиненост означава по-специално, че:

               —

               Управителният съвет на службата действа като управителен съвет на училището,

               —

               директорът на училището е ръководителят на службата,

               —

               персоналът на училището се назначава на постове, които принадлежат към службата,

               —

               приходите и разходите на училището съставляват неразделна част от бюджета на службата.

         3.   Тази подчиненост може да бъде преустановена най-късно до 15 февруари 2008 г. с решение на Управителния съвет, което е взето с квалифицирано мнозинство, както е определено в член 5, параграф 6 от Решение 2002/621/EО, на генералните секретари на Европейския парламент, на Съвета и на Комисията, секретаря на Съда на Европейските общности, генералните секретари на Сметната палата, на Икономическия и социален комитет и на Комитета на регионите, както и представителя на Европейския омбудсман (3) и със съгласието на поне пет институции, които са подписали последното решение.
   Член 5
   Прилагане
   Генералните секретари на Европейския парламент, на Съвета и на Комисията, секретарят на Съда на Европейските общности, генералните секретари на Сметната палата, на Европейския икономически и социален комитет и на Комитета на регионите, както и представителят на Европейския омбудсман вземат по взаимно съгласие необходимите мерки за прилагането на настоящото решение.
   Член 6
   Дата на влизане в сила
   Настоящото решение влиза в сила в деня на публикуването му в Официален вестник на Европейския съюз.

      Съставено в Брюксел на 26 януари 2005 година.

            За Европейския парламент редседател

         Josep BORRELL FONTELLES

            За Съвета

            Председател

         Jean ASSELBORN

            За Комисията

            Председател

         José Manuel Barroso

            За Съда на Европейските общности

            Председател

         Vassilios SKOURIS

            За Сметната палата

            Председател

         Hubert WEBER

            За Европейския икономически и социален комитет

            Председател

         Anne-Marie SIGMUND

            За Комитета на регионите

            Председател

         Peter STRAUB

            За Европейския омбудсман

         Nikiforos DIAMANDOUROS

      (1)  ОВ L 56, 4.3.1968 г., стр. 1. Регламент, последно изменен с Регламент (EО, Евратом) № 31/2005 (ОВ L 8, 12.1.2005 г., стр. 1).

      (2)  ОВ L 197, 26.7.2002 г., стр. 53.

      (3)  ОВ L 197, 26.7.2002 г., стр. 56.


title: 2013/587/ЕС: Решение на Европейския парламент от 17 април 2013 година относно приключването на сметките на Европейския център за мониторинг на наркотици и наркомании за финансовата 2011 година

text:
               16.11.2013

               BG

               Официален вестник на Европейския съюз

               L 308/266

         РЕШЕНИЕ НА ЕВРОПЕЙСКИЯ ПАРЛАМЕНТ
   от 17 април 2013 година
   относно приключването на сметките на Европейския център за мониторинг на наркотици и наркомании за финансовата 2011 година
   (2013/587/ЕС)
   ЕВРОПЕЙСКИЯТ ПАРЛАМЕНТ,

               —

               като взе предвид окончателните годишни отчети на Европейския център за мониторинг на наркотици и наркомании за финансовата 2011 година,

               —

               като взе предвид доклада на Сметната палата относно годишните отчети на Европейския център за мониторинг на наркотици и наркомании за финансовата 2011 година, придружен от отговорите на Центъра (1),

               —

               като взе предвид препоръката на Съвета от 12 февруари 2013 г. (05753/2013 – C7-0041/2013),

               —

               като взе предвид член 319 от Договора за функционирането на Европейския съюз,

               —

               като взе предвид Регламент (ЕО, Евратом) № 1605/2002 на Съвета от 25 юни 2002 г. относно Финансовия регламент, приложим за общия бюджет на Европейските общности (2), и по-специално член 185 от него,

               —

               като взе предвид Регламент (ЕС, Евратом) № 966/2012 на Европейския парламент и на Съвета от 25 октомври 2012 г. относно финансовите правила, приложими за общия бюджет на Съюза и за отмяна на Регламент (ЕО, Евратом) № 1605/2002 на Съвета (3), и по-специално член 208 от него,

               —

               като взе предвид Регламент (ЕО) № 1920/2006 на Европейския парламент и на Съвета от 12 декември 2006 г. относно Европейския център за мониторинг на наркотици и наркомании (4), и по-специално член 15 от него,

               —

               като взе предвид Регламент (ЕО, Евратом) № 2343/2002 на Комисията от 19 ноември 2002 г. относно рамковия Финансов регламент за органите, посочени в член 185 от Регламент (ЕО, Евратом) № 1605/2002 на Съвета относно Финансовия регламент, приложим за общия бюджет на Европейските общности (5), и по-специално член 94 от него,

               —

               като взе предвид член 77 и приложение VI към своя правилник,

               —

               като взе предвид доклада на комисията по бюджетен контрол и становището на комисията по граждански свободи, правосъдие и вътрешни работи (A7–0071/2013),

               1.

               Одобрява приключването на сметките на Европейския център за мониторинг на наркотици и наркомании за финансовата 2011 година.

               2.

               Възлага на своя председател да предаде настоящото решение на директора на Европейския център за мониторинг на наркотици и наркомании, на Съвета, Комисията и Сметната палата и да осигури публикуването му в Официален вестник на Европейския съюз (серия L).

            Председател

         Martin SCHULZ

            Генерален секретар

         Klaus WELLE

      (1)  ОВ C 388, 15.12.2012 г., стр. 123.

      (2)  ОВ L 248, 16.9.2002 г., стр. 1.

      (3)  ОВ L 298, 26.10.2012 г., стр. 1.

      (4)  ОВ L 376, 27.12.2006 г., стр. 1.

      (5)  ОВ L 357, 31.12.2002 г., стр. 72.